'એ માણસે જાણે હિપ્નોટિઝમ કર્યું હોય એ રીતે મને લપેટમાં લઇ લીધો. અહીં મંડપમાં પ્રેમથી કહ્યું કે એક અરજન્ટ કામ છે. એ પછી એણે કાર સ્ટાર્ટ કરી અને એના તેવર બદલાઇ ગયા. એક સાળો બનેવીને આવી ભાષામાં ઓર્ડર કઇ રીતે કરી શકે? પણ એણે એ ધાક વાપરીને મને પેરેલાઇઝ્ડ કરી નાખ્યો! જાણે કશું બોલવાની મારામાં શક્તિ જ નહોતી બચી. એ મને પ્રવીણ ઠક્કરને ત્યાં પકડી ગયો. એ શરાફે તો રીતસર વિભાકરની આરતી ઉતારવાનું શરૂ કરી દીધું. વિભાકરે એને ચેક આપી દીધો એટલે મારી પ્રોમિસરી નોટ અને ચેક પેલાએ પાછા આપ્યા. એ લેવા મેં હાથ લંબાવ્યો પણ મારી સામે આંખો કાઢીને વિભાકરે એ લઇને ખિસ્સામાં મૂકી દીધા.'